SET เช้าลบ 10 จุด รับแรงขายบิ๊กแคป-งบ “บจ.” ไตรมาส 3 ต่ำคาด
SET เช้าลบ 10 จุด ตามต่างประเทศ รับแรงขายบิ๊กแคป และผลประกอบการของบริษัทจดทะเบียนไทยที่ทยอยออกมาแย่กว่าคาด
SET เช้าลบ 10 จุด ตามต่างประเทศ รับแรงขายบิ๊กแคป และผลประกอบการของบริษัทจดทะเบียนไทยที่ทยอยออกมาแย่กว่าคาด
10 พ.ย. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:00 น. อยู่ที่ 1,612.34 จุด ลดลง 10.11 จุด หรือ 0.62% สูงสุดที่ 1,616.12 จุด ต่ำสุดที่ 1,611.99 จุด มูลค่าการซื้อขาย 3.93 พันล้านบาท
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า ทิศทางดัชนีตลาดหุ้นไทยวันนี้น่าจะแกว่งตัวพักฐาน เนื่องจากผลการเลือกตั้งกลางเทอมของสหรัฐฯ ยังไม่ได้แสดงความชัดเจนต่อตลาด หลังผลการนับคะแนนล่าสุดในการเลือกตั้งวุฒิสภารัฐจอร์เจียไม่มีผู้สมัครรายใดได้คะแนนกว่า 50% อาจจะต้องมีการเลือกตั้งใหม่เพื่อที่จะชี้ขาด ด้านการเลือกตั้งของสภาล่างพรรครีพับลิกัน มีเสียงเกินครึ่งมาเล็กน้อย ซึ่งต่ำกว่าที่คาดว่าจะมีจะชนะแบบขาดลอย
นอกจากนี้ยังได้รับ Sentiment เชิงลบของความผันผวนในการลงทุนสกุลเงินดิจิทัล (Cryptocurrency) รวมไปถึงราคาน้ำมันที่ร่วงลง 2 วันติดต่อกัน หลังจากสหรัฐเปิดเผยสต็อกน้ำมันดิบเพิ่มขึ้นสวนทางกับตลาดคาด และ ตัวเลขผู้ติดเชื้อโควิด-19 ในประเทศจีนที่ปรับตัวเพิ่มสูงขึ้น
อีกทั้ง ผลประกอบการของบริษัทจดทะเบียนไทยที่ทยอยออกมาแย่กว่าคาด โดยเฉพาะในบริษัทขนาดใหญ่ ส่งผลให้นักลงทุนไม่กล้าที่จะเข้ามาลงทุนเพื่อเก็งกำไรด้วย พร้อมให้แนวรับที่ 1,620 จุด และ 1,610 จุด แนวต้าน 1,635 จุด